《上巳曲水》
宋代·郭印

良辰元巳惜芳菲，一笑林亭挽落晖。
圆吭高低齐献曲，浓阴远近密成围。
縠翻细浪环池转，羽挟清觞傍席飞。
不为不祥来祓濯，欲因流水送春归。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。